b'\n_START_ARTICLE_\nF-Clef\n_START_SECTION_\nInternational Acid Crew\n_START_PARAGRAPH_\nF-Clef:in ydinj\xc3\xa4senet Timo Salonen ja Samu Sundqvist perustivat vuoden 1989 lopulla ryhmittym\xc3\xa4n International Acid Crew, ja aloittivat acid-/teknotapahtumien j\xc3\xa4rjest\xc3\xa4misen kes\xc3\xa4ll\xc3\xa4 1990 vanhassa autiotalossa Turun kupeessa, Piikki\xc3\xb6ss\xc3\xa4._NEWLINE_J\xc3\xa4rjest\xc3\xb6n tapahtumiin saapui ymp\xc3\xa4rist\xc3\xb6kunnista huomattavina kulkueina juhlakansaa, ja elokuussa 1990 virkavallan m\xc3\xa4\xc3\xa4r\xc3\xa4yksest\xc3\xa4 ihmisryhmien p\xc3\xa4\xc3\xa4syt juhliin estettiin. Kymmenien metrien ihmisjono Turun ohikulkutiell\xc3\xa4 her\xc3\xa4tti huomiota, ja virkavalta saapui paikalle ennen keskiy\xc3\xb6t\xc3\xa4 3.8.1990, tyhjent\xc3\xa4en autiotaloon rakennetun tapahtumapaikan ja sen ymp\xc3\xa4rist\xc3\xb6n yleis\xc3\xb6st\xc3\xa4.\n_START_SECTION_\nF-Clef\n_START_PARAGRAPH_\nInternational Acid Crew:in perustalle nousi seuraavana vuonna j\xc3\xa4rjest\xc3\xb6 F-Clef, jonka j\xc3\xa4seneksi liittyi Marko Laine. Vuodesta 1991 eteenp\xc3\xa4in, y\xc3\xb6tapahtumia j\xc3\xa4rjestettiin ensisijaisesti Turun tehdashalleissa. Myn\xc3\xa4m\xc3\xa4ell\xc3\xa4 mets\xc3\xa4m\xc3\xb6kiss\xc3\xa4 j\xc3\xa4rjestetyt F-Clef \xe2\x80\x93juhlat kokosivat yhteen my\xc3\xb6s muita ajan organisaattoreita, mukaan lukien Hyperdelic Housers-ryhm\xc3\xa4n aktivisteja, joilta F-Clef sai osaltaan vaikutteita._NEWLINE_Aktiivisimpana ajanjaksona noin kerran kuukaudessa tehdashalleissa j\xc3\xa4rjestetyt F-Clef -juhlat poikkesivat muista 1990-luvun alun laittomista ravetapahtumista massiivisemman valoshown ja \xc3\xa4\xc3\xa4nentoiston saralla, osoittaen n\xc3\xa4in tiet\xc3\xa4 my\xc3\xb6s tuleviin rave-juhlliin. F-Clef k\xc3\xa4ytti aggressiivista mainontaa, liitt\xc3\xa4en tapahtumiinsa ajalle tyypillisi\xc3\xa4 elementtej\xc3\xa4 Saksasta ja Britanniasta. Kadulla jaetutut flyerit kantoivat mukanaan juhlien nimi\xc3\xa4, jotka olivat lainattuja latinankielen tauteja kuvaavista sanoista, kuten Myxodema, HemorhHHoid!, Diarrhea sek\xc3\xa4 Fecalis.\n_START_SECTION_\nF-Clefin loppu\n_START_PARAGRAPH_\nF-Clefin tapahtumiin kokoontui ajan mittaan asiakaskuntaa my\xc3\xb6s genren ulkopuolelta, ja tieto tapahtumista kiiri yh\xc3\xa4 nopeammin my\xc3\xb6s virkavallan korviin. Viimeiset F-Clefin j\xc3\xa4rjest\xc3\xa4m\xc3\xa4t y\xc3\xb6juhlat pidettiin Turun It\xc3\xa4harjulla, Kalevantiell\xc3\xa4 sijainneessa kaksikerroksisessa varastohallissa, jonne Turun poliisi teki tarkastuksen aamuy\xc3\xb6ll\xc3\xa4 17. lokakuuta 1992. Juhlat p\xc3\xa4\xc3\xa4ttyiv\xc3\xa4t ratsiaan talossa, ja halli tyhjennettiin ihmisist\xc3\xa4._NEWLINE_Juhlissa esiintyiv\xc3\xa4t muun muassa H2, Marko Laine, Mr Kirk ja Mono Junk.\n_START_SECTION_\nF-Clefin j\xc3\xa4lkeen\n_START_PARAGRAPH_\nF-Clefin p\xc3\xa4\xc3\xa4ttymisen j\xc3\xa4lkeen Salonen on edennyt tapahtuma- ja radioalalla, mm perustaen tanssimusiikkiin erikoistuneen Radio KLF:n. My\xc3\xb6s Laine toimii edelleen musiikin parissa, tehden my\xc3\xb6s DJ-keikkoja.'